Feministiaktivistit Säde Vallaren ja Sandra Marins järjestävät uuden tapahtuman tulevana lauantaina.

Hanna Tamminen Helsingin Hietaniemen uimarannalla järjestettyssä ”Tissiflashmobissa”, jossa naiset riisuivat paitansa tasa-arvoisen yläosattomuuden puolesta.

”Voimaannuttava. Rauhallinen. Kaunis. Sisarellinen.”

Näillä sanoin Säde Vallaren ja Sandra Marins kuvailevat kesäkuun alussa Hietaniemen rannassa järjestettyä, Suomen ensimmäistä tissiflashmobia.

- Osallistujamäärä ylitti odotuksemme. Veteen käveli noin 40-50 ihmistä, mutta sen lisäksi rannalla oli iso joukko ihmisiä tukemassa meitä, Vallaren kiittelee.

Hän painottaa flashmobin olleen hyvin rauhallinen ja seesteinen. Tapahtumaa edeltäneistä viesteistä huolimatta häiriköt eivät pilanneet tunnelmaa.

- Minkäänlaisia huutelijoita tai trollaajia ei saapunut paikalle, vaikka kovasti niin lupasivatkin. Alussa rannalla päivysti muutamia virkavallan edustajia, mutta he eivät mielestäni keskustelleet kenenkään kanssa ja lähtivät melko pian pois.

- Tunnelma oli jollain tavalla ihan maaginen. Oli mieletöntä käsittää, miten laajasti erilaisia kokemuksia ihmiset saivat tapahtumasta, Marins lisää.

- Lopetamme vasta, kun ketään ei enää kiinnosta. Kun naisten paljaat rinnat eivät enää herätä kummeksuntaa missään, voimme jatkaa seuraavaan aiheeseen, Säde Vallaren (vas) tiivistää. Kuvassa myös toinen tapahtuman järjestäjä Sandra Marins.

Käsi kädessä veteen

Myös tapahtuman konkreettinen toteutus – käsi kädessä veteen asteleminen oli harkittu ja perusteltu päätös.

- Se oli minun käsialaani. Takana oli ajatus siitä, että olemme kaikki yhdessä, teemme tämän yhdessä, Marins hymyilee.

Ainoan hätkähdyttävän hetken ryhmä koki kääntyessään takaisin kohti rantaa.

- Meitä vastassa oli aika iso joukko kuvaajia, niin yksityishenkilöitä kuin median edustajiakin. Se vähän häkellytti hetkeksi. Oli tosi voimaannuttava fiilis lähteä joukolla marssimaan kohti rantaa, pärskytimme vettä ja nauroimme, Vallaren muistelee.

Rannalle saapuneista tukijoukoista erityisesti yksi jäi Vallarenin mieleen.

- Hiljaisen oloinen mies kierteli ja kaarteli ympärillämme, mutta sitten hän lähestyi meitä ja kertoi että halusi tukea tapahtumaa. Hän vahti tavaroitamme ja laittoi vielä jälkikäteen kiitosta siitä, miten ylpeä hän meistä on, ja että teemme tärkeää työtä.

Eikö tasa-arvoa voi ajaa muilla keinoin?

Itse flashmobin jälkeen iso osa osallistujista jäi paikalle nauttimaan piknikistä, sekä keskustelemaan tempauksen pohjimmaisesta aatteesta.

- Tapahtuma oli todella monille suuri askel, todellinen itsensä ylittäminen. Saimme myös jälkikäteen paljon arvokasta palautetta. Se oli pääosin positiivista, mutta mukaan mahtui jokunen muutamia ”hyi miten sairasta”-viestikin.

Osa viestien lähettäjistä on myös hämmästellyt, että eikö tasa-arvoa voisi ajaa muilla keinoin. Marins kokee, että monien kanssa keskustelu on kuitenkin pysynyt hyvin asiallisena, ja vastapuoli on saatu ymmärtämään tapahtuman kallisarvoinen ideologia.

- Olemme painottaneet sitä, että toisenlainen tasa-arvotyö ei ole muualta pois. Tätä työtä voi tehdä monessa muodossa, ja kaikki on yhtä arvokasta.

Tempauksen järjestävät Sandra Marins (vas.) ja Säde Vallaren toivottavat kaikki nauttimaan Tissiflashmobista täysin rinnoin. Haastateltavien albumi

Tisseillä ei tule olla shokkiarvoa

Nyt tulevana lauantaina, samassa paikassa järjestettävä toinen flashmob oli järjestäjille lähes itsestään selvä. Vallarenilla ja Marinsilla on asiassaan hyvin selkeä päämäärä, jonka he aikovat myös saavuttaa.

- Lopetamme vasta, kun ketään ei enää kiinnosta. Sitten kun yksikään ihminen ei innostu näistä tapahtumista, eikä niitä noteerata millään muotoa, työmme tämän asian parissa on tehty. Kun naisten paljaat rinnat eivät enää herätä kummeksuntaa missään, voimme jatkaa seuraavaan aiheeseen, Vallaren tiivistää.

- Olemme tyytyväisiä kun tisseillä ei enää ole shokkiarvoa, eikä niillä tehdä klikkiotsikoita, Marins täydentää.

Tulevaan flashmobiin on ilmoittautunut toistaiseksi reilut parikymmentä osallistujaa.

- Tässä vaiheessa on vielä tärkeääkin saada tapahtumille näkyvyyttä, koska asia on tabu. Uskon että tämän ylihuomisen tapahtuman suhteen kyllä huono ilmakin saattaa vaikuttaa alentavasti osallistujamäärään.

Kolmas flashmob Rautatientorilla?

Tulevaisuudessa siintävä, kolmas tapahtuma tullaan järjestämään todennäköisesti jossain muualla, kuin rannalla. Varovaisena ajatuksena siintää Rautatientori.

- Ylen toimittaja lähestyi minua Pridessa, ja heitti tällaisen haasteen, Marins nauraa.

- Mietittiin jo nyt paikan vaihtoa, mutta haluttiin pysyä rannalla ja tämä on parhaimmalla paikalla, Vallaren lisää.

Kaksikko toivoo sekä kansalaisten että virkavallan mielipiteen olevan muuallakin tapahtuvien flashmobien suhteen olevan yhtä salliva, mutta eivät laske sen varaan.

- Tapahtuman luonne on myös hyvin erilainen, kun lähdemme johonkin toisaalle. Rannalla tapahtuma on ollut hyvin sisarellinen ja lempeä, Marins korostaa.

Vallaren on samoilla linjoilla, ja toteaa että tapahtuma vaatii toisenlaista valmistelua.

- En tiedä vielä että teemmekö ensimmäisestä muualla tapahtuvasta flashmobista julkista tapahtumaa, vai menemmekö ensin vähän privaatimmin.

Kaksikko toivottaa tulevan lauantain tapahtumaan tervetulleiksi kaikki, jotka saapuvat avoimin mielin.

- Ei haittaa, jos on kysymyksiä tai asia herättää hämmennystä. Me keskustelemme asiasta mielellämme, kunhan asiaa ei tulla puimaan rähinähengessä, Vallaren päättää.

Bloggaaja aiheutti nännikohun

- Upeaa, ihan mahtavaa. Mahtavia tyyppejä jotka järjestävät näitä, huokaisee Mutsis On- bloggaaja Emilia Huttunen kuullessaan uudesta flashmobista.

Viimeisillään raskaana oleva Huttunen uskoo että olisi osallistunut tapahtumaan itsekin, mikäli hänen vointinsa olisi parempi.

- Olen ollut huonossa kunnossa raskauden vuoksi, muutoin olisin lähtenyt jo ensimmäiseen tapahtumaan.

Huttunen nousi otsikoihin muutamia vuosia sitten, julkaistuaan Instagramin rajoja venyttelevän kuvan. Kuvassa Huttunen poseeraa alasti, mutta hän on editoinut omien nänniensä päälle miehensä nännit.

- Kuva levisi vauhdilla ruotsalaisiin, norjalaisiin ja tanskalaisiin medioihin. Ajatus kuvaan lähti siitä, kun sovittelin festarivaatteita ja mieheni huomautti että tuosta näkyy läpi. Ärsyynnyin ja totesin että mitä väliä sillä on, Huttunen muistelee.

Huttunen nousi otsikoihin muutamia vuosia sitten, julkaistuaan Instagramin rajoja venyttelevän kuvan. Kuvassa Huttunen poseeraa alasti, mutta hän on editoinut omien nänniensä päälle miehensä nännit. KOTIALBUMI

Odotettavissa nännitulvaa

Yksityishenkilöiden reaktiot kuvaan olivat Huttuselle järkytys.

- Vihan määrä hämmensi. En ensin ajatellut kuvaa niinkään kannanottona, vaikka etenkin äidiksi tulemisen jälkeen tasa-arvoasiat ovat olleet minulle todella tärkeitä. Sain runsaasti viestejä joissa tivattiin että miksi tällaisella pitää hakea huomiota. Se vain todisti sen, että tälle työlle on todellakin tilausta, Huttunen pamauttaa.

Huttunen uskoo osallistuvansa flashmobeihin jatkossa itsekin – ja ehkä jopa järjestävänsä sellaisen.

- Pyrin itse normalisoimaan tilannetta jatkuvasti, kulkemalla sellaisessa paidassa kuin hyvältä tuntuu, näkyi siitä sitten läpi tai ei. Aihe on arjessa läsnä jatkuvasti, ja se vaivaa.

Viimeksi Huttunen törmäsi ongelmaan konkreettisesti otettuaan itsestään kauniin odotuskuvan. Hän olisi halunnut julkaista kuvan Instagramiin, mutta rajoitukset estivät sen.

- Kuvassa ei ole mitään seksuaalista, ei tippaakaan. Instagramin sääntöjen mukaan synnytys- ja imetyskuvissa nännit saavat näkyä, ja aion todellakin käyttää sen hyödykseni. Tiedossa on siis nännitulvaa, Huttunen hymyilee.